b"\n_START_ARTICLE_\nBeda Venerabilis\n_START_SECTION_\nBedan el\xc3\xa4m\xc3\xa4\n_START_PARAGRAPH_\nBeda oli l\xc3\xa4ht\xc3\xb6isin ylh\xc3\xa4isest\xc3\xa4 anglosaksiperheest\xc3\xa4 ja kasvoi luostarin ankarassa kurissa. Seitsenvuotiaana, vuonna 680, Beda l\xc3\xa4hetettiin Northumbriassa sijaitsevaan Wearmouthin luostariin kasvatettavaksi. Luostarissa h\xc3\xa4n oppi kirjoituksen, filosofian ja historian klassisia taitoja. H\xc3\xa4n siirtyi my\xc3\xb6hemmin Jarrow\xe2\x80\x99n luostariin. Beda sai my\xc3\xb6hemmin lis\xc3\xa4nimen Venarabilis, joka tarkoittaa \xe2\x80\x9dkunnianarvoisaa\xe2\x80\x9d. H\xc3\xa4n kuoli nelj\xc3\xa4 vuotta Englannin kansan kirkkohistorian valmistumisen j\xc3\xa4lkeen, vuonna 735 Jarrow'n luostarissa.\n_START_SECTION_\nBedan n\xc3\xa4kemyksi\xc3\xa4\n_START_PARAGRAPH_\nBedan p\xc3\xa4\xc3\xa4ty\xc3\xb6 oli vuonna 731 valmistunut, sananlaskuja pursuava Englannin kansan kirkkohistoria (Historia Ecclesiastica Gentis Anglorum), jonka h\xc3\xa4n omisti kunnioittamalleen Northumbrian kuningas Oswaldille. Siin\xc3\xa4 h\xc3\xa4n luo kuvan yhten\xc3\xa4isest\xc3\xa4 Englannin kansasta ja h\xc3\xa4n ajan tyylist\xc3\xa4 poiketen puhuu gens Anglorumista, joka tarkoittaa koko kansaa \xe2\x80\x93 kaikkia kansanryhmi\xc3\xa4 ja yhteiskuntaluokkia. Teoksen perustuksena on toivo saaren eri kansojen yhdistymiseen yhdeksi kansakunnaksi, jonka Jumala on johdattanut samaan maapallon kolkkaan kuten Israelin kansan luvattuun maahan._NEWLINE_Anglosaksisten kuningaskuntien kutsumuksena Beda piti esi-isien pakanallisten syntien sovittamista ja uuden, Jumalalle kuuliaisen kansan perustamista. H\xc3\xa4n piti piispoja Vanhan testamentin profeettojen seuraajina. Beda kirjoitti my\xc3\xb6s kronikat De temporibus liber ja De temporum ratione maailman luomisesta vuosiin 725 ja 703 ja keskener\xc3\xa4iseksi j\xc3\xa4\xc3\xa4neen Johanneksen evankeliumin anglosaksisen k\xc3\xa4\xc3\xa4nn\xc3\xb6ksen. H\xc3\xa4n oli anglosaksien kielen puolustaja ja h\xc3\xa4n pyysikin luostarivelji\xc3\xa4\xc3\xa4n kirjoittamaan muistiin t\xc3\xa4rkeimm\xc3\xa4t kristilliset rukoukset ja kaavat anglosaksien kielell\xc3\xa4 sek\xc3\xa4 opettelemaan ne ulkoa._NEWLINE_Beda k\xc3\xa4ytti teoksissaan kolmenlaista ajanlaskua, kuninkaiden hallitusvuosiin perustuvan, roomalaisiin indiktiovuosiin perustuvaa, ja otti k\xc3\xa4ytt\xc3\xb6\xc3\xb6n Dionysius Exiguuksen kehitt\xc3\xa4m\xc3\xa4n anno domini -menetelm\xc3\xa4n, jossa ajanlasku perustui Kristuksen syntym\xc3\xa4\xc3\xa4n. Sen k\xc3\xa4ytt\xc3\xb6 De temporum ratione -teoksessa johti sen laajaan levi\xc3\xa4miseen._NEWLINE_H\xc3\xa4n siirsi my\xc3\xb6s vuoden alun roomalaisten indioktiovuosien alusta 1. syyskuuta syysp\xc3\xa4iv\xc3\xa4ntasaukseen 24. syyskuuta, joka tapa levisi Eurooppaan Saksan ja Ranskan kuninkaiden arkistojen kautta."